**Кезектен тыс президенттік сайлаудың күні белгіленді**

Ағымдағы жылдың 20 қарашасында қазақстандықтар мемлекет басшысын қайта таңдайтын болады. Бұл туралы ел Президенті Қасым-Жомарт Тоқаев 1 қыркүйектегі кезекті жолдауында мәлімдеді. «Халықтан жаңа сенім мандаты керек. Сондықтан мен өкілеттік мерзімді қысқартуға және кезектен тыс Президент сайлауына баруға дайынмын» деген басшы президенттікке үміткерлер қатарынан көрінбек. Президент лауазымына кандидаттарды ұсыну 2022 жылғы 23 қыркүйектен басталып, 11 қазан күні кешкі 18:00-де аяқталды. Осыған сәйкес, 19 күннің ішінде Орталық комиссияға бірнеше өтінім түскен. Алғашқылардың бірі болып «Ауыл» партиясы атынан Қазақстан фермерлер қауымдастығының басқарма төрағасы Жигули Дайрабаев ұсынылса, екінші кандидат Жалпыұлттық социал-демократиялық партиясының елордадағы филиал басшысы Нұрлан Әуесбаев. Президент сайлауда «аузы күйген елдің» үмітін арқалап, өткені мен болашағын ұштастыруға дайын үміткерлердің бүгінгі саны-12. Олардың қатарында қарапайым қарашаға белгілісі тек жалғыз Қасым-Жомарт Кемелұлы Тоқаев болып отыр. Кезекті кезектен тыс сайлаудан бөлек ел Конституциясына да бірқатар түзетулер енгізілді. Қазақстан Президенті енді жеті жылға және тек бір мерзімге сайланатын болады. Бұл өзгерістерді парламент қабылдап, Мемлекет басшысы ресми бекітті. Конституцияға енгізілген түзетулердің арқасында елімізде «билікті монополизациялау қаупін азайту» күтілуде.

Айта кетейік, Қаржы вице-министрі Татьяна Савельеваның мәлімдеуінше, күзде өткізілетін президент сайлауына 20 млрд теңге бөлінсе, ал 2023 жылға жоспарланған парламенттік сайлауға 25 млрд теңге қаражат жұмсалмақ.